Proiect

**PARLAMENTUL REPUBLICII MOLDOVA**

**LEGE**

**pentru modificarea Legii nr. 50/2008 privind protecția invențiilor**

Parlamentul adoptă prezenta lege organică.

**Art.I.** –[Legea nr.50/](lex:LPLP19990527413)2008 privind protecția invențiilor (Monitorul Oficial al Republicii Moldova, 2008, nr.117-119, art.455), cu modificările ulterioare, se modifică după cum urmează:

1. Clauza de armonizare va avea următorul cuprins:

”Prezenta lege creează cadrul necesar aplicării Convenţiei privind eliberarea brevetelor europene, adoptată la Munchen la 5 octombrie 1973, cu amendamentele ulterioare, precum şi a Actului de revizuire a acesteia, adoptat la Munchen la 29 noiembrie 2000, și transpune:

- Directiva 2004/48/CE a Parlamentului European și a Consiliului 29 aprilie 2004 privind respectarea drepturilor de proprietate intelectuală (text cu relevanță pentru SEE), publicată în Jurnalul Oficial al Uniunii Europene L157 din 30 aprilie 2004;

precum și transpune parțial:

- REGULAMENTUL (CE) nr. 1610/96  al Parlamentului European și al Consiliului din 23 iulie 1996 privind crearea unui certificat suplimentar de protecție pentru produsele fitosanitare;

- REGULAMENTUL (CE) nr. 469/2009 al Parlamentului European și al Consiliului din 6 mai 2009 privind certificatul suplimentar de protecție pentru medicamente (versiune codificată) (Text cu relevanță pentru SEE) așa cum a fost modificat ultima oară prin REGULAMENTUL (UE) 2019/933 al Parlamentului European și al Consiliului din 20 mai 2019 de modificare a Regulamentului (CE) nr. 469/2009 privind certificatul suplimentar de protecție pentru medicamente (Text cu relevanță pentru SEE);”

2. La articolul 2, alineatul (2) va avea următorul cuprins:

”(2) În conformitate cu prezenta lege, sunt recunoscute şi apărate pe teritoriul Republicii Moldova drepturile ce decurg dintr-un brevet european;”

3. Articolul 3 va avea următorul cuprins:

”**Articolul 3.** Noțiuni principale

În sensul prezentei legi, următoarele noțiuni principale semnifică:

*Acordul TRIPs* – Acordul privind aspectele legate de comerț ale drepturilor de proprietate intelectuală, încheiat la Marrakech la 15 aprilie 1994, cu modificările ulterioare;

*brevet* – brevet de invenție şi brevet de invenție de scurtă durată;

*brevet de bază* – un brevet care protejează un produs medicamentos sau fitofarmaceutic, ca atare, un procedeu de obținere a unui produs medicamentos sau fitofarmaceutic, sau o punere în aplicare a unui produs medicamentos sau fitofarmaceutic și care este desemnat de titularul său în cadrul procedurilor de obținere a unui certificat suplimentar de protecție;

*brevet european* – brevetul acordat de către Organizația Europeană de Brevete conform Convenției privind eliberarea brevetelor europene, adoptată la München la 5 octombrie 1973, cu modificările ulterioare, pe baza cererii de brevet european, care desemnează Republica Moldova;

*CBE* – Convenția privind eliberarea brevetelor europene, adoptată la Munchen la 5 octombrie 1973, cu modificările ulterioare;

*cerere de brevet european* – cerere depusă în conformitate cu CBE, precum și cererea internațională depusă în conformitate cu Tratatul de cooperare în domeniul brevetelor pentru care oficiul European de Brevete (denumit în continuare – OEB) acționează în calitate de oficiu desemnat sau ales, și în care Republica Moldova este desemnată;

*cerere de prelungire* – o cerere de prelungire a duratei certificatului suplimentar de protecție al cărui obiect este un produs medicamentos pentru care au fost realizate studii pediatrice;

*cerere internațională* – cerere de protecție a unei invenții depusă conform [Tratatului de cooperare în domeniul brevetelor](lex:TR0519700619TRATAT);

*Convenţia de la Paris* – [Convenţia de la Paris pentru protecţia proprietăţii industriale, adoptată la Paris la 20 martie 1883](lex:TR0519830320CONVEN), cu modificările ulterioare;

*mandatar autorizat* – persoană fizică atestată şi înregistrată în modul stabilit, care reprezintă interesele persoanelor fizice şi juridice naţionale sau străine şi acordă acestora asistenţa necesară în domeniul protecţiei obiectelor de proprietate intelectuală;

*medicament* - orice substanță sau compoziție prezentată ca posedând proprietăți curative sau preventive în ceea ce privește bolile umane sau animale, precum și orice substanță sau compoziție putând fi administrată oamenilor sau animalelor în scopul de a stabili un diagnostic medical sau de a restaura, corecta sau modifica funcțiile organice la om sau animal;

*PCT* – [Tratatul de cooperare în domeniul brevetelor, adoptat la Washington la 19 iunie 1970](lex:TR0519700619TRATAT), cu modificările şi revizuirile ulterioare;

*producător* - persoana stabilită în Republica Moldova în numele căreia se realizează producerea unui produs medicamentos sau a unui medicament care conține respectivul produs medicamentos, în scopul exportului sau al stocării;

*produs* *medicamentos* – principiul activ sau compoziția de principii active dintr-un medicament;

*solicitant* – persoană fizică sau juridică care solicită acordarea unui brevet;

*titular de brevet* – persoană fizică sau juridică căreia îi aparţine dreptul acordat de brevet;

4. La articolul 4:

alineatul (1) cuvintele ”brevetul eurasiatic și cel european validat” se substituie cu cuvintele ”brevetul european”;

alineatul (2) va avea următorul cuprins:

”(2) Invențiile sunt protejate prin următoarele titluri de protecție:

a) brevet de invenție;

b) brevet de invenție de scurtă durată;

c) certificat suplimentar de protecție;

d) brevet european.”

5. Articolul 5 la alineatul (2):

la litera e), cuvântul ”complementare” se substituie cu cuvântul ”suplimentare”;

litera f) se completează cu textul ” precum și pentru cererile de brevet european, depuse de către solicitanții în conformitate cu prevederile CBE;”.

6. La articolul 6 alineatul (2), după textul ”în sensul alin. (1)” se completează cu textul ”, în particular”;

7. Articolul 7 alineatul (1):

litera d) va avea următorul cuprins:

”d) metodele de tratament chirurgical sau terapeutic al corpului uman sau animal și metode de diagnostic practicate pe corpul uman sau animal; această dispoziție nu se aplică produselor, în special substanțelor sau compozițiilor, pentru utilizare în oricare dintre aceste metode;”

se completează cu literele e) și f) cu următorul cuprins:

”e) plantele sau animalele obținute exclusiv printr-un procedeu esențial biologic;

f) invenţiile având ca obiect corpul uman în diferite stadii ale formării şi dezvoltării acestuia, precum şi simpla descoperire a unuia dintre elementele lui, inclusiv secvenţa ori secvenţa parţială a unei gene.”

8. Articolul 8:

alineatul (3) va avea următorul cuprins:

”(3) Stadiul tehnicii cuprinde, de asemenea, conținutul cererilor de brevet de invenție așa cum acestea au fost depuse la AGEPI, al cererilor de brevet europene cu efect în Republica Moldova, și al cererilor internaționale care desemnează Republica Moldova și au intrat în faza națională, care au o dată de depozit anterioară datei menționate la alin. (2) și care au fost publicate, conform art. 49, la sau după această dată.”

se completează cu alineatul (4) cu următorul cuprins:

”(4) Dispozițiile alin. (1)-(3) nu exclud brevetabilitatea oricărei substanțe sau compoziții cuprinse în stadiul tehnicii, pentru utilizarea acesteia în una dintre metodele prevăzute la art. 7 alin. (1) lit. d), dacă utilizarea sa în oricare dintre aceste metode nu este cuprinsă în stadiul tehnicii.”

9. Articolul 12:

se completează cu alineatele (11), (12) și (4) cu următorul cuprins:

”(11) O invenţie, protejată prin brevet de invenție de scurtă durată, se consideră nouă dacă nu este cuprinsă în stadiul tehnicii.

(12) Stadiul tehnicii, în sensul alin. (1), cuprinde brevetele, cererile de brevet și modelele de utilitate depuse la AGEPI care au o dată de depozit anterioară datei de depozit a cererii examinate şi care au fost publicate, conform art. 49 din prezenta lege, la sau după această dată, cererile de brevet europeane cu efecte pe teritoriul Republicii Moldova, cererile internaționale care desemnează Republica Moldova și au intrat în faza națională, cererile eurasiatice depuse la Oficiul Eurasiatic până la data de 26.04.2012, brevetele eurasiatice în baza cererilor depuse până la data de 26.04.2012, și certificatele de autor, precum şi cunoştinţele de ordin general incluse în surse destinate publicului larg căruia acestea i-au devenit accesibile până la data de depozit a cererii de brevet.

(4) Prin derogare de la art. 7 alin. (1) lit. d), se acordă  brevet de invenție de scurtă durată pentru metode de tratament chirurgical sau terapeutic al corpului uman sau animal și metode de diagnostic practicate pe corpul uman sau animal.”

10. La articolul 19 alineatul (3), textul ” , precum şi în cazul în care ea a fost retrasă sau respinsă conform prevederilor prezentei legi” se substituie cu textul ”sau în cazul în care ea a fost considerată retrasă sau respinsă conform prevederilor prezentei legi”.

11. Articolul 20:

la alineatul (1), cuvintele ”brevetul eurasiatic” se substituie cu cuvintele ”brevetul european”;

la alineatul (2) literele a) și c), textul ”vânzarea, folosirea, transportarea, importul, alt mod de punere în circulație” se substituie, în ambele cazuri, cu textul ”introducerea pe piață, vânzarea, folosirea, importul”.

12. Articolul 23:

la alineatul (2), textul ”unui material biologic comercializat sau oferit spre vânzare” se substituie cu textul ”unui material biologic lansat pe piață”;

alineatele (3) și (4) vor avea următorul cuprins:

”(3) Prin derogare de la art. 24 alin. (5)-(7), vânzarea sau orice altă formă de comercializare a materialului pentru reproducerea plantelor unui fermier, de către titularul brevetului sau cu consimțământul acestuia, pentru uz agricol, implică autorizarea fermierului de a folosi produsul recoltei sale pentru reproducere sau multiplicare de către el însuși în ferma sa.

(4) Prin derogare de la art. 24 alin. (5)-(7), vânzarea sau orice altă formă de comercializare a animalelor de prăsilă sau a altor materiale de reproducere animală unui fermier, de către titularul brevetului sau cu consimțământul acestuia, implică autorizarea fermierului de a utiliza animalele protejate în scopuri agricole. Aceasta include folosirea animalelor sau a altor materiale de reproducere animală în scopul desfășurării activității sale agricole, dar nu pentru vânzare în cadrul sau în scopul unei activități reproductive generale.”

13. Articolul 24:

alineatul (1), cuvântul ”acordate” se substituie cu cuvântul ”conferite”;

se completează cu alineatele (8) și (9) cu următorul cuprins:

”(8) În interpretarea întinderii protecției conferite de brevet sau de cererea de brevet, instanța va ține seama de instrucțiunile cuprinse în Protocolul privind interpretarea art. 69 din CBE și prevăzute la alin. (9) de mai jos.

(9) Prezentul articol nu trebuie interpretat în sensul că întinderea protecției conferite de brevet trebuie înțeleasă ca fiind definită de înțelesul strict, literal al formulării utilizate în revendicări, descrierea și desenele fiind utilizate doar în scopul rezolvării vreunei ambiguități constatate în revendicări. Acesta nu trebuie nici interpretat în sensul că revendicările servesc doar ca linii directoare și că protecția efectivă conferită se poate extinde la ceea ce titularul brevetului a avut în vedere, în urma examinării descrierii și a desenelor de către o persoană specializată în domeniu. Dimpotrivă, trebuie interpretat ca definind o poziție între aceste extreme, care combină o protecție echitabilă pentru titularul brevetului cu un grad rezonabil de certitudine juridică pentru terți.”

14. La articolul 25 alineatul (1), după cuvintele ”pregătiri reale” se introduc cuvintele ”și serioase”, iar textul ”în timpul pregătirilor, în unitatea sa ori pentru necesitățile acesteia, fără plată și fără să depășească volumul de producție existent sau planificat la data de depozit sau de prioritate” se substituie cu textul ”în timpul acestor pregătiri, în unitatea sa ori pentru necesitățile acesteia, fără plata unei redevențe.”

15. La articolul 26 alineatul (11), cuvântul ”numai” se exclude;

16. Articolul 33:

se completează cu alin. (21) cu următorul cuprins:

”(21) Prin derogare de la alin. (2), cererea de brevet de invenție de scurtă durată este supusă plății taxei de depunere și examinare.”

la alineatul (4), textul ”sau în termen de 3 luni de la data de depozit a acesteia” se exclude;

la alineatul (4), după textul ”care se prezintă odată cu depunerea cererii de brevet sau în termen de 3 luni de la data de depozit a acesteia” se completează cu textul ”cu condiția ca data depozitării să fie anterioară datei de depozit sau de prioritate a cererii”;

alineatul 5 se completează cu textul ”sau de la data deschiderii fazei naționale”;

la alineatul (6), textul ”și date care să permită stabilirea identității acestuia” se exclude.

17. La articolul 36 alineatul (1), textul ”, completă și corectă din punct de vedere științific și tehnic” se substituie cu cuvintele ”și completă”.

18. La articolul 37, alineatul (5) se abrogă.

19. La articolul 39 alineatul (1), textul ”, de certificat de utilitate sau de certificat de autor” se substituie cu cuvintele ”sau de certificat de utilitate”.

20. Articolul 40:

la alineatul (1), textul ”după caz,” se substituie cu textul ”în cazul în care valabilitatea revendicării priorității este relevantă pentru determinarea brevetabilității invenției,”.

alineatele (5) și (6) se abrogă;

la alineatul (8), după cuvintele ”se revendică” se introduc cuvintele ”de preferință”, iar după cuvintele ”a cererii de brevet” se introduc cuvintele ”sau de la data deschiderii fazei naționale”;

alineatul (9) va avea următorul cuprins:

”(9) Documentul care justifică revendicarea priorității, conform art. 39 alin. (1), copia cererii anterioare, certificată de autoritatea la care această cerere a fost depusă, şi, după caz, traducerea acesteia sau declarația conform art. 40 alin. (2) se depun de către solicitant în termen de 16 luni de la data celei mai vechi priorități sau, după caz, în termen de 4 luni de la data deschiderii fazei naționale.”

alineatul (10) se abrogă;

alineatul (11) va avea următorul cuprins:

”(11) În cazul în care solicitantul revendică un drept de prioritate ce aparține inițial altei persoane, este necesară transmiterea dreptului de prioritate în scris, semnată de toate părțile înainte de data de depunere a cererii ulterioare care revendică prioritatea. Documentele de transmitere a dreptului de prioritate, care indică temeiul juridic al dreptului cesionarului de a revendica prioritatea primului depozit, se depun la AGEPI odată cu revendicarea priorității sau în termen de 16 luni de la data priorității primei cereri.”

la alineatul (12), textul alin. (8)-(11) se substituie cu textul ”alin. (8), (9) și (11)”.

21. La articolul 41 alineatul (3), textul ”, cu excepţia cazului când această solicitare a fost retrasă până la finalizarea pregătirilor tehnice pentru publicare” se exclude;

22. **Legea se completează cu articolul 431 cu următorul cuprins:**

**”Articolul 431. Cererea internațională depusă la AGEPI în calitate de oficiu receptor**

(1) Persoanele fizice sau juridice care au domiciliul sau sediul în Republica Moldova pot opta pentru depunerea unei cereri internaționale la AGEPI, care acționează în calitate de oficiu receptor în conformitate cu prevederile PCT.

(2) Cererea internațională se depune în limba engleză, franceză, germană sau rusă, precum și cu respectarea dispozițiilor PCT, ale Regulamentului de aplicare a CBE și ale Regulamentului.

(3) Cererea internațională depusă la AGEPI în calitate de oficiu receptor într-o altă limbă decât cele menționate la alin. (3) va fi transmisă cu promptitudine de către AGEPI Biroului Internațional al Organizației Mondiale a Proprietății Intelectuale și va fi considerată ca fiind primită de AGEPI în numele Biroului Internațional al Organizației Mondiale a Proprietății Intelectuale în calitate oficiu receptor.”

23. Articolul 44 va avea următorul cuprins:

”**Articolul 44.**Cererea de brevet european care desemnează Republica Moldova

(1) O cerere de brevet european, căreia i-a fost acordată o dată de depozit și care desemnează Republica Moldova, va fi echivalentă cu o cerere de brevet, beneficiind, după caz, de prioritatea revendicată în cererea de brevet european, oricare ar fi soarta ulterioară a acesteia.

(2) Cererea de brevet european publicată conferă provizoriu aceeași protecție de care beneficiază o cerere de brevet, în conformitate cu prezenta lege, de la data la care o traducere în limba româna a revendicărilor din cererea de brevet european publicată a fost făcută publică de către AGEPI.

(3) Cererea de brevet european se consideră a nu fi avut *ab initio* efectele specificate la alin. (2), în cazul în care cererea de brevet european a fost retrasă, a fost considerată ca fiind retrasă, a fost respinsă sau în cazul în care desemnarea Republicii Moldova în cererea de brevet european a fost retrasă sau a fost considerată retrasă.”

24. Articole 441-443 vor avea următorul cuprins:

”**Articolul 441.** Efectele brevetului european în Republica Moldova

(1) Un brevet european, care desemnează Republica Moldova conferă, sub rezerva alin. (2)-(5) din prezentul articol, aceleași drepturi ca și cele conferite de un brevet, în conformitate cu prezenta lege, de la data publicării de către OEB în Buletinul European de Brevete a mențiunii privind acordarea brevetului european.

(2) În termen de 3 luni de la data la care mențiunea privind acordarea brevetului european a fost publicată în Buletinul European de Brevete, titularul brevetului va depune la AGEPI traducerea în limba română a fasciculului de brevet și va achita taxa stabilită pentru publicare. Totodată, în cazul în care textul fasciculul de brevet şi al revendicărilor conţine semne de referinţă folosite în desene, aceste desene se vor ataşa la traducere.

(3) Dacă, în urma unei opoziții sau a unei cereri de limitare depuse la OEB, brevetul european este menținut într-o formă modificată, în termen de 3 luni de la data publicării avizului privind hotărârea OEB de menținere a brevetului european în formă modificată, titularul brevetului va depune la AGEPI traducerea în limba română a revendicărilor în formă modificată și va achita taxa stabilită pentru publicare.

(4) AGEPI va publica orice traducere depusă conform alin. (2) și, după caz, alin. (3) din prezentul articol, și va înscrie brevetul european în Registrul naţional de brevete. AGEPI, la solicitare eliberează, certificat de validare a efectelor brevetului european în Republica Moldova.

(5) Dacă traducerea specificată la alin. (2) sau (3), sub rezerva stabilită în prezentul alineat, nu este depusă în termen sau dacă taxa de publicare nu se plătește în termenul stabilit, brevetul european este considerat nul *ab initio* pentru Republica Moldova. Traducerea poate fi depusă într-un termen suplimentar de 3 luni de la expirarea termenului stabilit la alin. (2) sau (3), cu condiţia achitării unei plăţi suplimentare de 100% la taxa de publicare a fasciculului de brevet sau, după caz, a revendicărilor.

(6) Un brevet european și cererea de brevet european pe care se bazează acesta se consideră a nu fi avut *ab initio* efectele specificate la alin. (1) din prezentul articol și la art. 44 alin. (2) din prezenta lege, în măsura în care brevetul a fost revocat sau a fost limitat în cursul procedurilor de opoziție, limitare sau revocare în fața OEB.

**Articolul 442.** Textul autentic al cererii de brevet european sau al brevetului european

(1) Textul unei cereri de brevet european sau al unui brevet european redactat în limba utilizată pentru proceduri în fața OEB va fi textul autentic pentru orice proceduri în Republica Moldova.

(2) În cazul în care cererea de brevet european sau brevetul european în traducere conferă o protecție mai restrânsă decât cea conferită de cererea de brevet european sau de brevetul european în limba utilizată pentru proceduri în fața OEB, o astfel de traducere este considerată autentică, cu excepția procedurilor de revocare.

(3) Solicitantul sau titularul unui brevet european cu efecte în Republica Moldova, poate depune, oricând, o versiune corectată a traducerii. Traducerea corectată a revendicărilor unei cereri de brevet european publicate sau a unui brevet european va produce efect din momentul când acestea vor fi făcute accesibile publicului de către AGEPI.

(4) Orice persoană care, cu bună-credință, utilizează invenția sau a făcut pregătiri efective și serioase de utilizare a invenției, fără ca această utilizare să constituie o încălcare a cererii de brevet european sau a brevetului european, în traducerea inițială, poate, după ce traducerea corectată produce efect, să continue o asemenea utilizare în întreprinderea sa sau pentru necesitățile acesteia, fără plată.

**Articolul 443.** Protecția simultană

În cazul în care un brevet european și un brevet au aceeași dată de depozit sau, dacă a fost revendicată o prioritate, aceeași dată de prioritate a fost acordată aceleiași persoane sau succesorului acesteia în drepturi, brevetul nu va produce efecte în măsura în care acoperă aceeași invenție ca și brevetul european, de la data expirării termenului pentru depunerea unei opoziții privind brevetul european fără să fi fost depusă o opoziție, sau de la data la care procedura de opozitie a avut drept rezultat o hotărâre de menținere a brevetului european.”

25. Legea se completează cu articolele 444 – 446 cu următorul cuprins:

”**Articolul 444.** Drepturi anterioare și drepturi care au luat naștere la aceeași dată

(1) O cerere de brevet european şi un brevet european care desemnează Republica Moldova, vor avea, în raport cu o cerere de brevet şi cu un brevet, acelaşi efect din punctul de vedere al stadiului tehnicii ca şi cererea de brevet şi brevetul în conformitate cu prezenta lege.

(2) O cerere de brevet și un brevet vor avea, în raport cu un brevet european care desemnează Republica Moldova, același efect din punctul de vedere al stadiului tehnicii pe care îl au în raport cu un brevet.

**Articolul 445.** Transformarea cererii

(1) O cerere de brevet european poate fi transformată, la cererea solicitantului, într-o cerere de brevet, în următoarele cazuri:

a) cererea de brevet european este considerată retrasă conform art. 77 alin. (3) din CBE;

b) în alte cazuri, în care cererea de brevet european este respinsă, retrasă sau considerată retrasă.

(2) În cazul menționat la alin. (1) lit. a), cererea de transformare se depune la AGEPI.

(3) În cazurile menționate la alin. (1) lit. b), cererea de transformare se depune la OEB, care o transmite la AGEPI, dacă Republica Moldova este menționată în aceasta.

(4) Cererea de transformare se depune în termen de 3 luni de la data la care cererea de brevet european a fost respinsă, retrasă sau considerată retrasă.  Cererea de transformare se consideră depusă odată cu achitarea taxei de transformare, în caz contrar cererea se consideră nedepusă.

(5) Efectul cererii de brevet european prevăzut la art. 66 din CBE încetează dacă cererea de transformare nu este depusă în termenul stabilit.

(6) În termen de 3 luni de la data înregistrării la AGEPI a cererii de transformare solicitantul va depune la AGEPI traducerea în limba română a textului inițial al cererii de brevet european și, acolo unde este cazul, a textului, astfel cum a fost modificat în urma procedurilor în fața OEB și va achita taxele stabilite.

(7) AGEPI va publica în termen de 3 luni orice traducere depusă conform alin. (6) din prezentul articol.

(8) Dacă traducerea menționată la alin. (6) nu este depusă în termenul stabilit, cererea de transformare se respinge.

**Articolul 446**. Cererea de brevet european depusă la AGEPI în calitate de oficiu receptor

(1) O cerere de brevet european poate fi depusă la AGEPI, în conformitate cu prevederile art. 75 alin. (1) lit. b) din CBE.

(2) O cerere de brevet european depusă la AGEPI va avea aceleași efecte, precum cele pe care le-ar obține, dacă ar fi fost depusă la aceeași dată la OEB, cu condiția că AGEPI transmite cererea respectivă la OEB în termen de 6 săptămâni de la data depunerii.

(3) Cererea de brevet european poate fi depusă la AGEPI în limba engleză, germană sau franceză.

(4) Cererea de brevet europeană divizionară se depune direct la OEB.

(5) Taxele de procedură pentru cererile de brevet european se vor plăti în conformitate cu dispozițiile CBE, Regulamentul de punere în aplicare a CBE și Regulile privind taxele, adoptate prin decizia Consiliului de administrație al OEB din 7 decembrie 2006, cu modificările ulterioare.”

 26. La articolul 49 alineatul (4), cuvintele ”au fost retrase” se substituie cu textul ”au fost retrase, au fost considerate retrase”.

27. La articolul 50, după cuvântul ”AGEPI” se introduc cuvintele ”sau un alt oficiu cu care AGEPI a încheiat un acord”.

28. La articolul 52, alineatul (2) va avea următorul cuprins:

”(2) În cadrul examinării conform alin. (1), AGEPI va efectua o documentare a stadiului tehnicii, conform art.12 din prezenta lege.”

29. La articolul 53 alineatul (2), cuvintele ”se adoptă hotărârea de respingere a cererii de brevet" se substituie cu cuvintele "cererea de brevet se respinge".

30. Articolul 55:

pe tot cuprinsul articolului, cuvintele ”cerere de brevet de scurtă durată”, la orice formă gramaticală, se substituie cu cuvintele ”cerere de brevet de invenție de scurtă durată”, la forma gramaticală corespunzătoare”;

la alineatul (3) litera a), cuvintele ”brevetul de scurtă durată” se substituie cu cuvintele ”brevetul de invenție de scurtă durată”;

la aliniatul (4), cuvântul “acordată”, se substituie cu cuvântul “conferită”.

31. Articolul 64:

la alineatul (1), cuvântul ”acordat” se substituie cu cuvântul ”eliberat”, iar cuvântul ”validat” se exclude ;

alineatul (3) se abrogă.

32. Articolul 65 se completează cu alineatul (41) cu următorul cuprins:

”(41) În cazul în care o acțiune în nulitate a unui brevet european este înaintată după inițierea procedurii de opoziție în fața OEB în temeiul art. 99 din CBE sau a procedurii de limitare sau revocare în temeiul art. 105a din CBE, instanța judecătorească suspendă acțiunea înaintată până la definitivarea procedurilor menționate în fața OEB.”

33. Articolul 69:

alineatul (1) va avea următorul cuprins:

”(1) Orice produs protejat de un brevet pe teritoriul Republicii Moldova și supus, în calitate de medicament sau ca produs fitofarmaceutic, înainte de introducerea sa pe piață, unei proceduri de autorizare administrativă în temeiul legislației în vigoare poate face obiectul unui certificat suplimentar de protecție în condițiile și în conformitate cu modalitățile prevăzute de prezenta lege.”

se completează cu alineatul (11) cu următorul cuprins:

”(11) Dreptul la certificat aparține titularului brevetului de bază sau succesorului în drepturi al acestuia.”;

alineatul (2) va avea următorul cuprins:

„(2) Certificatul produce efecte la expirarea duratei legale a brevetului de bază, pentru o durată egală cu perioada cuprinsă între data de depozit a cererii de brevet de bază şi data primei autorizaţii de introducere pe piață a produsului medicamentos sau fitofarmaceutic, conform alin.(1), redusă cu 5 ani.”

la alineatul (31), cuvântul “lansare” se substituie cu cuvântul “introducere”, iar cuvântul “perioadele” se substituie cu cuvintele “duratele certificatului”;

la aliniatul (4), cuvântul “acordată”, la orice formă gramaticală, se substituie cu cuvântul “conferită”, la forma gramaticală corespunzătoare.

34. Articolele 70 și 71 vor avea următorul cuprins:

“**Articolul 70**. Cererea de certificat

(1) Cererea de certificat se depune la AGEPI în termen de 6 luni de la data la care produsul, în calitate de medicament sau produs fitofarmaceutic, a obținut autorizația de introducere pe piață, menționată la art. 71 alin. (1) lit. b). Dacă autorizaţia a fost eliberată înainte de acordarea brevetului de bază, cererea va fi depusă în termen de 6 luni de la data acordării brevetului. Cererea se consideră a fi depusă după plata taxei stabilite.

(2) Cererea de certificat trebuie să conțină:

a) o cerere de acordare a certificatului;

b) o copie a autorizației de introducere pe piață, menționată la art. 71 alin. (1) lit. b), prin care se identifică produsul medicamentos sau fitofarmaceutic și care cuprinde, în special, numărul și data autorizației, precum și rezumatul caracteristicilor produsului medicamentos sau fitofarmaceutic în conformitate cu legislația în vigoare;

c) în cazul în care autorizația menționată la lit. b) nu este prima autorizație de introducere pe piață a produsului în calitate de medicament sau produs fitofarmaceutic, indicația de identitate a produsului astfel autorizat și indicația dispoziției legale în temeiul căreia această procedură de autorizație a intervenit și, de asemenea, o copie a acestei autorizații în conformitate cu legislația în vigoare;

d) atunci când cererea de certificat include o cerere de prelungire a duratei:

1) o copie a declarației care atestă conformitatea cu un plan de investigație pediatrică aprobat, deja realizat, astfel cum se prevede la art. 69 alin. (31);

2) atunci când este necesar, suplimentar copiei autorizației de introducere pe piață prevăzută la lit. b), dovada că deține autorizațiile de introducere pe piață a produsului medicamentos pentru care au fost realizate studii pediatrice.

(3) Cererea de acordare a certificatului trebuie să corespundă cerinţelor prevăzute în Regulament.

(4) Mențiunea cererii de certificat se publică de AGEPI în corespundere cu condițiile Regulamentului.

**Articolul 71.** Acordarea certificatului

(1) AGEPI decide acordarea certificatului și introduce datele despre certificat în Registrul național de brevete de invenție, dacă cererea de certificat menționată la art. 70 alin. (1) corespunde condițiilor stabilite de prezenta Lege și de Regulament şi dacă, la data depunerii acesteia, produsul medicamentos sau fitofarmaceutic care face obiectul ei corespunde următoarelor condiţii:

a) produsul medicamentos sau fitofarmaceutic este protejat printr-un brevet de bază în vigoare în Republica Moldova;

b) produsul a obținut prima autorizație validă de introducere pe piață, în conformitate cu legislația în vigoare, în calitate de produs medicamentos sau fitofarmaceutic şi se încadrează în limita revendicărilor din brevet;

c) produsul medicamentos sau fitofarmaceutic nu a constituit anterior obiectul unui certificat în Republica Moldova.

(2) AGEPI, sub rezerva alin. (3), respinge cererea de certificat, dacă aceasta și produsul medicamentos sau fitofarmaceutic care face obiectul ei nu corespund condițiilor stabilite de prezenta Lege și de Regulament.

(3) În cazul în care cererea de certificat nu corespunde condițiilor stabilite de prezenta Lege și de Regulament, AGEPI notifică iregularitățile constatate și acordă un termen de 3 luni pentru remedierea acestora. În cazul în care iregularitățile constatate nu sunt remediate în termenul acordat, AGEPI respinge cererea de certificat.

(4) Prevederile alin. (1)-(3) se aplică *mutatis mutandis* cererii de prelungire a duratei certificatului.

(5) Menţiunea privind acordarea certificatului sau privind respingerea cererii de certificat se publică în BOPI în corespundere cu prevederile Regulamentului.

(6) Titularul mai multor brevete care se referă la unul şi acelaşi produs nu poate obţine decât un singur certificat pentru produsul în cauză. Totuşi, când două sau mai multe cereri care se referă la acelaşi produs, aflate în curs de examinare, provin de la doi sau mai mulţi titulari de brevete diferite, fiecare dintre aceşti titulari poate obţine un certificat pentru acest produs.”

35. Legea se completează cu articolele 711 și 712 cu următorul cuprins:

”**Articolul 711.** Efectele certificatului

(1) Sub rezerva dispozițiilor art. 69 alin. (4), certificatul conferă aceleași drepturi ca și cele conferite de brevetul de bază și este supus acelorași limitări și acelorași obligații.

(2) Prin derogare de la alin. (1), certificatul menționat la alin. (1) care se referă la un produs medicamentos nu conferă protecție împotriva anumitor acte care altfel ar necesita consimțământul titularului certificatului, dacă sunt îndeplinite următoarele condiții:

a) actele constau în:

1) producerea unui produs sau a unui medicament care conține respectivul produs, în scopul exportului; sau

2) orice act conex strict necesar pentru producerea în Republica Moldova, astfel cum este menționată la pct. 1), sau pentru exportul propriu-zis; sau

3) producerea, nu mai devreme de 6 luni înainte de expirarea certificatului, a unui produs sau a unui medicament care conține respectivul produs, în scopul stocării, pentru a introduce respectivul produs sau un medicament care conține respectivul produs pe piață după expirarea certificatului corespunzător; sau

4) orice act conex strict necesar pentru producere, astfel cum este menționată la pct. 3), sau pentru stocarea propriu-zisă, cu condiția ca un astfel de act conex să nu fie efectuat mai devreme de 6 luni înainte de expirarea certificatului;

b) producătorul notifică, prin mijloace adecvate și documentate, AGEPI și îi comunică titularului certificatului informațiile enumerate la alin. (5) din prezentul articol cel târziu cu 3 luni înainte de data de începere a producției sau cel târziu cu 3 luni înainte de primul act conex anterior producerii, care ar fi altfel interzise în temeiul protecției conferite de un certificat, aplicându-se data care survine mai întâi. Notificarea menționată este supusă achitării unei taxe stabilite;

c) dacă informațiile menționate la alineatul (5) din prezentul articol se modifică, producătorul notifică AGEPI și îl informează pe titularul certificatului înainte ca aceste modificări să intre în vigoare. Notificarea menționată este supusă achitării unei taxe stabilite;

d) în cazul produselor sau al medicamentelor care conțin astfel de produse, care sunt produse exclusiv pentru export, producătorul garantează că pe ambalajul exterior al produsului, sau al medicamentului care conține produsul respectiv, menționat la prezentul alineat lit. a) pct. 1), și dacă este posibil pe ambalajul său direct se aplică – mențiunea “export MD”;

e) producătorul îndeplinește cerințele prevăzute la alineatul (9) din prezentul articol și, dacă este cazul, pe cele de la art. 711 alin. (2) lit. b) și c).”

(3) Excepția menționată la alin. (2) nu se aplică pentru niciun act sau nicio activitate efectuat/efectuată pentru importul de produse sau medicamente care conțin astfel de produse în Republica Moldova, având ca scop doar reambalarea, reexportul sau stocarea.

(4) Informațiile furnizate titularului certificatului în scopurile menționate la alin. (2) lit. b) și lit. c) sunt folosite exclusiv pentru a verifica dacă sunt respectate cerințele prevăzute în prezenta lege și, după caz, pentru a iniția acțiuni în justiție ca urmare a nerespectării lor.

(5) Informațiile ce trebuie furnizate de producător în sensul alin. (2) lit. b) sunt următoarele:

a) numele și adresa producătorului;

b) o mențiune care să precizeze dacă producția este în scopul exportului, al stocării sau în scopul ambelor;

c) numărul certificatului suplimentar de protecție; și

d) pentru medicamentele care urmează să fie exportate, numărul de referință al autorizației de introducere pe piață sau al echivalentului unei asemenea autorizații în fiecare țară în care se exportă, de îndată ce acesta este pus la dispoziția publicului.

(6) Pentru a notifica AGEPI în temeiul alineatului (2) lit. b) și lit. c), producătorul utilizează formularul–tip aprobat de AGEPI.

(7) Nerespectarea cerințelor prevăzute la alin. (5) lit. d) în raport cu o țară nu afectează decât exporturile către țara respectivă, respectivele exporturi nebeneficiind, în consecință, de excepție.

(8) Producătorul se asigură că medicamentele care sunt produse în temeiul alin. (2) lit. a) pct. 1) nu au un cod de identificare unic în sensul ord. MS nr. 62/2012.

(9) Producătorul se asigură, prin mijloace adecvate și documentate, că orice persoană aflată într-un raport contractual cu producătorul care efectuează acte care intră sub incidența alin. (2) lit. a) este pe deplin informată și a luat la cunoștință următoarele:

a) faptul că actele respective intră sub incidența alin. (2);

b) faptul că introducerea pe piață, importul sau reimportul produsului sau a medicamentului care conține un astfel de produs, menționat la alin. (2) lit. a) pct. 1), sau introducerea pe piață a produsului sau a medicamentului care conține un astfel de produs, menționat la alin. (2) lit. a) pct. 3), ar putea încălca drepturile conferite de certificatul menționat la alin. (2), dacă și atât timp cât acest certificat este valabil.

(10)   AGEPI publică, în termen de o lună, informațiile menționate la alin. (5), împreună cu data notificării informațiilor respective, precum și orice modificare a informațiilor notificate în conformitate cu alin. (2) lit. (c).

(11) Alin. (2) se aplică certificatelor pentru a căror eliberare s-au depus cereri la 1 ianuarie 2025 sau ulterior acestei date. Alin. (2) se aplică, de asemenea, certificatelor pentru a căror eliberare s-au depus cereri înainte de 1 ianuarie 2025 și care intră în vigoare la acea dată sau ulterior acelei date. Alin. (2) se aplică unor asemenea certificate doar de la 2 ianuarie 2028. Alin. (2) nu se aplică certificatelor intrate în vigoare înainte de 1 ianuarie 2025.”

**Articolul 712.** Expirarea certificatului

(1) Certificatul expiră:

a) la sfârșitul perioadei menționate la art. 69 alin. (2)-(31);

b) în cazul în care titularul certificatului renunță la acesta;

c) în cazul în care taxa anuală de menținere în vigoare în conformitate cu art. 93 alin. (4) nu a fost achită în termenul stabilit;

d) în cazul în care și atât timp cât produsul medicamentos sau fitofarmaceutic acoperit de certificat nu mai este autorizat să fie introdus pe piață ca urmare a retragerii autorizației sau autorizațiilor de introducere pe piață corespunzătoare.

(2) AGEPI este abilitată să decidă cu privire la expirarea certificatului în temeiul alin. (1) lit. d) fie din oficiu, fie la cererea unui terț.

(3) AGEPI publică în BOPI mențiunea expirării certificatului în temeiul alin. (1) lit. b), c) și d).”

36. Articolul 72:

alineatul (1):

la litera a), textul ”art. 71” se substituie cu textul ”art. 71 alin. (1)”;

la lit. c), după cuvântul „produsul” se completează cu cuvintele “medicamentos sau fitofarmaceutic”;

se completează cu alineatele (3) și (4) cu următorul cuprins:

“(3) Orice persoană poate depune o cerere sau intenta o acțiune privind declararea nulității certificatului în instanța judecătorească, în temeiul prezentei legi, pentru anularea brevetului de bază corespunzător.

(4) AGEPI publică în BOPI mențiunea declarării nule a certificatului în temeiul alin. (1).”

37. Legea se completează cu articolul 721 cu următorul cuprins:

”**Articolul 721**. Prelungirea duratei certificatului

(1) Cererea de prelungire a duratei certificatului în temeiul art. 69 alin. (31) poate fi depusă la AGEPI odată cu depunerea cererii de certificat sau atunci când cererea de certificat este în curs de examinare și sunt îndeplinite cerințele corespunzătoare de la art. 70 alin. (2) lit. d), respectiv art. 70 alin. (3).

(2) Cererea de prelungire a duratei unui certificat deja acordat se depune nu mai târziu decât cu 2 ani înainte de expirarea certificatului.

(3) Prin derogare de la alin. (2), cererea de prelungire a duratei unui certificat acordat până la data de 01.01.2030 se depune nu mai târziu decât cu 6 luni înainte de expirarea certificatului respectiv.

(4)   Atunci când o cerere de certificat este în curs de examinare, o cerere de prelungire a duratei, în conformitate cu alin. (1) din prezentul articol, cuprinde elementele menționate la art. 70 alin. (2) lit. d), precum și o mențiune a cererii de certificat deja depusă.

(5)   Cererea de prelungire a duratei unui certificat deja acordat conține elementele menționate la art. 70 alin. (2) lit. d), precum și o copie a certificatului deja acordat.

(6) Cererea de prelungire a duratei certificatului trebuie să corespundă cerințelor prevăzute în Regulament și se consideră a fi depusă după plata taxei stabilite.

(7) Mențiunea notificării cererii de prelungire a duratei unui certificat deja acordat sau atunci când cererea de certificat este în curs de examinare, precum și mențiunea notificării acordării prelungirii duratei unui certificat sau a respingerii cererii de prelungire a duratei certificatului se publică în BOPI în corespundere cu condițiile Regulamentului. Notificarea conține în plus o mențiune referitoare la cererea de prelungire a duratei certificatului.

(8)   Prelungirea duratei certificatului poate fi revocată atunci când a fost acordată contrar dispozițiilor art. 69 alin. (31).

(9)   Orice persoană poate depune o cerere de revocare a prelungirii duratei certificatului în instanța judecătorească, în temeiul prezentei legi, pentru anularea brevetului de bază corespunzător.”

(10)   În cazul în care prelungirea duratei certificatului este revocată, în conformitate alin. (8) și (9), notificarea acestui fapt se publică în BOPI de către AGEPI.”

38. Capitolul VI va avea următorul cuprins:

”**Capitolul VI**

**ASIGURAREA RESPECTĂRII DREPTURILOR**

**Articolul 73.** Încălcarea drepturilor

(1) Încălcarea drepturilor recunoscute şi protejate prin prezenta lege atrage răspundere civilă, contravenţională sau penală, după caz.

(2) Măsurile, procedurile şi mijloacele de reparare stabilite în prezentul capitol au scopul de a asigura respectarea drepturilor şi a obligaţiilor prevăzute de prezenta lege. Acestea se aplică în mod corect şi echitabil, nu sunt complicate în mod inutil sau costisitoare şi presupun termene rezonabile, astfel încât să nu atragă întârzieri nejustificate.

(3) Aplicarea măsurilor, a procedurilor şi a mijloacelor de reparare va fi una eficientă, proporţională şi disuasivă, va evita crearea obstacolelor în calea comerţului legal şi va oferi protecţie împotriva folosirii lor abuzive.

(4) Dispoziţiile procedurale prevăzute de prezenta lege se completează cu cele de drept comun.

**Articolul 74.** Acțiunea privind încălcarea drepturilor

(1) Orice persoană fizică sau juridică, autorităţile interesate care au pretenţii faţă de aplicarea unei cereri de brevet sau a unui brevet ce cauzează un prejudiciu direct sau indirect unui produs natural sau fabricat, contrar originii acestui produs, sunt în drept să iniţieze o acţiune în instanţa judecătorească pentru interzicerea utilizării cererii de brevet sau a brevetului.

(2) Sunt în drept să iniţieze o acţiune privind încălcarea drepturilor acordate prin art. 20-23 următoarele persoane:

a) solicitantul sau titularul de brevet;

b) orice altă persoană autorizată să utilizeze invenţia brevetată, în special licenţiaţii;

c) alte persoane fizice sau juridice care sunt în drept să reprezinte titularul de drepturi.

(3) Persoana ale cărei drepturi sunt încălcate poate să ceară instanţei judecătoreşti apărarea drepturilor în termenul de prescripţie extinctivă, stabilit conform legii şi care nu va fi mai mic de 3 ani.

(4) Un produs se consideră fabricat conform invenţiei protejate prin brevet, iar un procedeu protejat prin brevet se consideră aplicat dacă în acesta este folosit fiecare element al invenţiei inclus într-o revendicare independentă.

(5) În cazul în care obiect al litigiului este un brevet de scurtă durată sau un brevet eliberat fără efectuarea examinării de fond privind brevetabilitatea invenţiei, instanţa de judecată va solicita opinia privind brevetabilitatea invenţiei şi va suspenda procesul până la prezentarea copiei de pe raportul de documentare, întocmit de AGEPI şi însoţit de o opinie scrisă privind brevetabilitatea, în termenul stabilit în Regulament, la solicitarea titularului brevetului sau a persoanelor terţe interesate.

(6) Examinarea acţiunii va fi suspendată până la soluţionarea definitivă a chestiunii privind valabilitatea brevetului.

(7) Iniţierea unei acţiuni privind încălcarea drepturilor decurgând dintr-un brevet eurasiatic se efectuează în conformitate cu prevederile [Convenţiei eurasiatice](lex:TR0519940909CONVEN), Instrucţiunii de aplicare a Convenţiei eurasiatice, precum şi ale legislaţiei naţionale.

**Articolul 75.** Acţiunea de declarare a neîncălcării drepturilor

(1) Orice persoană poate iniţia o acţiune contra titularului brevetului sau beneficiarului licenţei exclusive în scopul constatării faptului că activitatea economică pe care o desfăşoară această persoană sau pentru care s-au făcut pregătiri efective şi serioase nu aduce atingere drepturilor specificate la art. 20 şi 21.

(2) Dacă poziţia titularului în acest caz nu satisface persoana specificată la alin.(1) sau dacă titularul nu şi-a determinat poziţia în termen de 3 luni, persoana în cauză este în drept să intenteze o acţiune în instanţa judecătorească competentă privind stabilirea faptului de neîncălcare a drepturilor.

(3) Valabilitatea brevetului nu poate fi contestată într-o acţiune de declarare a neîncălcării drepturilor.

**Articolul 76.** Măsuri de asigurare a probelor

(1) Până la înaintarea unei acțiuni, precum și în cadrul unei acțiuni privind încălcarea drepturilor, la cererea reclamantului, care, sub rezerva asigurării protecţiei informaţiilor confidenţiale, prezintă probe accesibile şi suficiente în susţinerea pretenţiilor privind încălcarea drepturilor sale sau iminenţa unei astfel de încălcări, instanţa de judecată competentă poate să dispună măsuri provizorii pentru asigurarea probelor.

(2) Măsurile de asigurare a probelor pot să includă descrierea detaliată, cu sau fără prelevare de eşantioane, sau sechestrul mărfurilor în litigiu şi, după caz, al materialelor şi al instrumentelor utilizate la producerea şi/sau distribuirea mărfurilor în litigiu, precum şi documentele referitoare la ele.

(3) În vederea luării măsurilor de asigurare a probelor, instanţa judecătorească este în drept:

a) să ceară descrierea detaliată a produselor în litigiu;

b) să pună sechestru pe produsele în litigiu;

c) să pună sechestru pe materialele şi instrumentele utilizate la producerea şi/sau distribuirea produselor în litigiu, precum şi pe documentele referitoare la ele.

(4) Măsurile prevăzute la alin.(1) pot fi dispuse sub rezerva depunerii de către reclamant a unei cauţiuni sau a unei garanţii echivalente, având menirea să asigure, în conformitate cu alin. (9), compensarea eventualelor prejudicii cauzate pârâtului.

(5) Procedura de aplicare a măsurilor de asigurare a probelor o foloseşte instanţa de judecată sau o altă autoritate competentă în conformitate cu prevederile respective ale [Codului de procedură civilă](lex:LPLP20030530225). Încheierea de asigurare a probelor poate fi atacată în instanţa de judecată.

(6) Măsurile menţionate la alin.(1) sunt luate, dacă este cazul, fără audierea pârâtului, în special dacă orice întârziere poate cauza o daună ireparabilă reclamantului sau dacă există un risc de distrugere a probelor. Încheierea judecătorească va fi adusă imediat la cunoştinţa părţii afectate, cel târziu îndată după executarea măsurilor.

(7) O revizuire, inclusiv dreptul de a fi audiat, are loc la cererea părţilor afectate pentru a se decide, în termen rezonabil, după notificarea măsurilor, dacă acestea trebuie modificate, revocate sau confirmate.

(8) Măsurile de asigurare a probelor sunt anulate la cererea pârâtului, care îşi păstrează dreptul de a cere despăgubiri, sau încetează să producă efecte dacă reclamantul nu intentează o acţiune în instanţa de judecată în termen de 20 de zile lucrătoare de la data pronunţării încheierii de asigurare a probelor.

(9) În cazul în care măsurile prevăzute la alin. (1) sunt anulate sau încetează din cauza oricărui act sau omisiuni a reclamantului ori dacă, ulterior, se constată inexistenţa încălcării sau a iminenţei de încălcare drepturilor protejate de prezenta lege, instanţa de judecată poate obliga reclamantul, la cererea pârâtului, să achite acestuia o despăgubire corespunzătoare prejudiciului cauzat.

**Articolul 77.** Prezentarea și asigurarea probelor în cadrul acțiunii privind încălcarea drepturilor

(1) La solicitarea unei părţi care prezintă dovezi suficiente şi rezonabile că pretenţiile sale sunt fondate, precum şi informaţii că anumite probe se află în gestiunea părţii adverse, instanţa de judecată poate dispune ca probele să fie prezentate de cealaltă parte, sub rezerva asigurării protecţiei informaţiilor confidenţiale.

(2) În cazul în care încălcarea drepturilor este comisă la scară comercială, instanţa de judecată poate dispune, la solicitarea unei părţi, prezentarea de documente bancare, financiare sau comerciale care se află sub controlul părţii adverse, sub rezerva asigurării protecţiei informaţiilor confidenţiale.

(3) În cazul în care o parte la proces refuză nemotivat accesul la informaţiile necesare sau tergiversează cu rea-credinţă prezentarea acestor informaţii, fapt ce împiedică soluţionarea litigiului, instanţa judecătorească se pronunţă în privinţa admiterii sau respingerii acţiunii în baza informaţiilor prezentate, inclusiv a plângerii sau a pretenţiei prezentate de partea lezată prin împiedicarea accesului la informaţii, cu condiţia oferirii posibilităţii de audiere a părţilor referitor la pretenţiile sau la elementele de probă ale acestora.

(4) La examinarea cazurilor de încălcare a drepturilor titularului de brevet, în cazul când obiectul brevetului este un procedeu de fabricare a unui produs, instanţa judecătorească poate cere pârâtului să demonstreze că procedeul utilizat pentru fabricarea unui produs identic este diferit de procedeul brevetat. În procesul probaţiunii se va ţine cont de interesele legitime ale pârâtului în privinţa asigurării secretelor comerciale.

(5) În cazul în care pârâtul nu prezintă elementul de probă, orice produs identic fabricat fără acordul titularului de brevet va fi considerat, până la proba contrarie, a fi fabricat prin procedeul brevetat în următoarele circumstanţe:

a) dacă produsul fabricat prin procedeul brevetat este nou;

b) dacă există o probabilitate substanţială că produsul identic a fost fabricat prin procedeul brevetat şi titularul brevetului nu a reuşit, în pofida unor eforturi rezonabile, să stabilească ce procedeu a fost de fapt utilizat.

**Articolul 78.** Dreptul la informare

(1) În cadrul unei acţiuni referitoare la încălcarea unui drept prevăzut de prezenta lege şi ca răspuns la o cerere justificată şi rezonabilă a reclamantului, instanţa de judecată competentă poate dispune ca informaţiile privind originea şi reţelele de distribuire a produselor sau a serviciilor care încalcă un drept prevăzut de prezenta lege să fie furnizate de persoana care a încălcat drepturile sau de orice altă persoană în privinţa căreia s-a constatat că:

a) are în posesie produse care încalcă drepturile prevăzute de prezenta lege la scară comercială;

b) utilizează, la scară comercială, servicii care încalcă drepturile prevăzute de prezenta lege;

c) furnizează, la scară comercială, produse sau servicii utilizate în activităţi prin care se încalcă drepturile prevăzute de prezenta lege;

d) a fost indicată de către persoana menţionată la lit.a), b) sau c) ca fiind implicată în acţiuni de producere, fabricare sau distribuire a produselor ori de prestare a serviciilor prin care se încalcă drepturile protejate de prezenta lege.

(2) Informaţiile menţionate la alin.(1) cuprind, după caz:

a) denumirea şi adresa producătorilor, distribuitorilor, furnizorilor, deţinătorilor anteriori ai produselor sau ai prestatorilor de servicii, precum şi ale vânzătorilor angro şi cu amănuntul;

b) informaţii despre cantităţile de produse fabricate, livrate, primite sau comandate, precum și despre preţul produselor sau serviciilor respective.

(3) Prevederile alin. (1) şi (2) se aplică fără să afecteze alte prevederi legale care:

a) acordă titularului dreptul să obţină informaţii mai detaliate;

b) reglementează utilizarea în cauze civile sau penale a informaţiilor comunicate în conformitate cu prezentul articol;

c) reglementează răspunderea pentru abuzul de drept la informare;

d) dau posibilitatea de a fi refuzată furnizarea de informaţii care ar constrânge persoana menţionată la alin.(1) să recunoască participarea sa nemijlocită sau cea a rudelor apropiate la încălcarea dreptului ce reiese dintr-o cerere de brevet sau dintr-un brevet; sau

e) reglementează protecţia confidenţialităţii surselor de informare sau prelucrarea datelor cu caracter personal.

**Articolul 79.** Măsurile de asigurare a acţiunii privind încălcarea drepturilor

(1) Dacă s-a constatat încălcarea sau iminenţa încălcării drepturilor prevăzute de prezenta lege, instanţa de judecată poate, la cererea reclamantului, să instituie măsuri de asigurare împotriva pârâtului şi/sau intermediarilor, şi anume:

a) să pronunţe o încheiere cu titlu provizoriu cu scopul de a preveni orice încălcare iminentă a unui drept prevăzut de prezenta lege, de a interzice continuarea pretinselor încălcări ale dreptului vizat, sub rezerva aplicării unor sancţiuni pecuniare, sau de a admite continuarea acţiunilor, cu condiţia depunerii unei cauţiuni suficiente să asigure despăgubirea reclamantului;

b) să dispună sechestrarea sau confiscarea produselor presupuse că încalcă un drept prevăzut de prezenta lege, în scop de prevenire a introducerii sau răspândirii acestora în circuitul comercial.

(2) În cazul unei încălcări comise la scară comercială, instanţa de judecată competentă poate dispune, dacă partea vătămată demonstrează existenţa unor circumstanţe susceptibile să compromită compensarea prejudiciilor, asigurarea acţiunii prin sechestrarea bunurilor mobile şi imobile ale persoanei care se presupune că a încălcat drepturile, inclusiv blocarea conturilor sale bancare şi a altor active ale acesteia. În acest scop, instanţa de judecată competentă poate cere prezentarea documentelor bancare, financiare sau comerciale ori accesul la informaţia relevantă.

(3) Instanța de judecată, cu privire la măsurile menționate la alin. (1) și (2), este în drept să solicite reclamantului să prezinte orice dovadă disponibilă în mod rezonabil, pentru a dobândi cu suficientă certitudine convingerea că acesta este titularul dreptului și că dreptul acestuia a fost încălcat sau că această încălcare este iminentă.

(4) Măsurile menţionate la alin.(1) sunt luate, dacă este cazul, fără audierea pârâtului, în special dacă orice întârziere poate cauza o daună ireparabilă reclamantului sau dacă există un risc de distrugere a probelor. Încheierea judecătorească va fi adusă imediat la cunoştinţa părţii afectate, cel târziu îndată după executarea măsurilor.

(5) O revizuire, inclusiv dreptul de a fi audiat, are loc la cererea părţilor afectate pentru a se decide, în termen rezonabil, după notificarea măsurilor, dacă acestea trebuie modificate, revocate sau confirmate.

(6) Măsurile de asigurare sunt anulate, la cererea pârâtului, care îşi păstrează dreptul de a cere despăgubiri, sau încetează să producă efecte dacă reclamantul nu intentează o acţiune pe fond în termen de 20 de zile lucrătoare de la data pronunţării încheierii de asigurare a probelor.

(7) Instanţa de judecată poate dispune măsurile prevăzute la alin.(1) şi (2) cu condiţia ca reclamantul să depună o cauţiune sau o garanţie echivalentă, având menirea să asigure, în conformitate cu dispozițiile alin.(8), repararea eventualelor prejudicii cauzate pârâtului.

(8) În cazul în care măsurile de asigurare sunt anulate sau încetează din cauza oricărui act sau omisiuni a reclamantului ori dacă, ulterior, se constată inexistenţa încălcării sau a iminenţei de încălcare a unui drept prevăzut de prezenta lege, instanţa de judecată poate obliga reclamantul, la cererea pârâtului, să achite acestuia o despăgubire corespunzătoare prejudiciului cauzat.

**Articolul 80**. Măsuri corective

(1) Fără a-l scuti de plata oricăror despăgubiri datorate titularului de drepturi în urma încălcării şi fără compensare de orice gen, instanţa de judecată poate dispune, la cererea reclamantului, să fie întreprinse măsuri corespunzătoare cu privire la produsele considerate ca provenind din încălcarea unui drept prevăzut de prezenta lege şi, după caz, cu privire la materialele şi echipamentul care au servit la crearea sau confecţionarea acelor produse. Asemenea măsuri prevăd:

a) retragerea provizorie din circuitul comercial;

b) scoaterea definitivă din circuitul comercial; sau

c) distrugerea.

(2) Măsurile specificate la alin.(1) se realizează pe cheltuiala pârâtului, cu excepţia cazului când există motive temeinice care se opun acestui lucru.

(3) La examinarea cererii de aplicare a măsurilor corective, instanţa de judecată se va conduce de principiul echităţii, luând în considerare gravitatea încălcării, măsurile de corecţie dispuse, precum şi interesele persoanelor terţe.

**Articolul 81.** Asigurarea executării hotărârii judecătoreşti

(1) Dacă prin hotărâre judecătorească se constată o încălcare a unui drept ce decurge dintr-o cerere de brevet sau dintr-un brevet, instanţa de judecată poate pronunţa o încheiere prin care pârâtul sau intermediarul să fie somat să înceteze orice acţiune ce constituie o încălcare a drepturilor menţionate. În acest scop, instanţa de judecată poate cere depunerea de către pârât a unei cauţiuni sau garanţii echivalente corespunzătoare.

(2) Nerespectarea încheierii menţionate la alin.(1) va antrena, după caz, aplicarea unei sancţiuni pecuniare repetate pentru a asigura executarea acesteia.

**Articolul 82**. Măsuri alternative

În cazuri corespunzătoare şi la cererea persoanei pasibile a fi subiectul măsurilor prevăzute de art.80 și 81, instanţa de judecată poate să dispună plata unei despăgubiri pecuniare în locul aplicării măsurilor prevăzute de art. 80 și 81, dacă sunt îndeplinite cumulativ următoarele condiţii:

a) persoana a acţionat fără intenţie sau din imprudenţă;

b) executarea măsurilor ce ar trebui stabilite ar cauza pentru acea persoană un prejudiciu disproporţionat în raport cu fapta săvârşită;

c) plata unei despăgubiri este, în mod rezonabil, satisfăcătoare.

**Articolul 83.** Despăgubirile

(1) La cererea părții prejudiciate, instanţa de judecată competentă dispune persoanei care a încălcat un drept prevăzut de prezenta lege şi care a acţionat cu bună ştiinţă sau având motive suficiente de a şti acest lucru plata către reclamant a unor despăgubiri adaptate prejudiciului real suferit de acesta prin încălcarea dreptului său.

(2) La stabilirea despăgubirii, instanţa de judecată competentă:

a) va lua în considerare toate aspectele relevante, cum ar fi consecinţele economice negative suportate de partea prejudiciate, în special venitul ratat, orice beneficiu fără justă cauză realizat de persoana care a încălcat drepturile şi, dacă este cazul, alte elemente în afara factorilor economici, cum ar fi prejudiciul moral cauzat titularului dreptului prin încălcarea drepturilor sale; sau

b) ca alternativă la lit. a), poate hotărî, dacă este cazul, să stabilească o valoare forfetară pentru despăgubiri, pe baza unor elemente cum ar fi, cel puţin, valoarea redevențelor sau drepturilor care ar fi fost datorate în cazul în care persoana care a încălcat drepturile ar fi cerut autorizaţia de a utiliza dreptul respectiv, prevăzut de prezenta lege.

(3) Atunci când persoana a încălcat drepturile fără a avea ştiinţă de aceasta sau fără a avea motive rezonabile de a şti aceasta, instanţa de judecată poate dispune recuperarea beneficiilor sau plata unor despăgubiri care pot fi prestabilite.

**Articolul 84.** Publicarea hotărârilor judecătorești

(1) În cadrul acţiunilor privind încălcarea dreptului ce rezultă dintr-o cerere de brevet sau dintr-un brevet, instanţa de judecată poate dispune, la cererea reclamantului şi pe cheltuiala persoanei care a încălcat drepturile, măsuri corespunzătoare pentru difuzarea informaţiilor cu privire la hotărârea de judecată, inclusiv afişarea acesteia și publicarea ei integrală sau parţială.

(2) Instanţa de judecată competentă poate ordona şi măsuri suplimentare de publicitate corespunzătoare împrejurărilor speciale, inclusiv o publicitate de mare amploare.”

39. Articolul 93:

la alineatul (41), cuvântul ”validat” se substituie cu textul ”eliberat conform Acordului dintre Guvernul Republicii Moldova şi Organizaţia Europeană de Brevete privind validarea brevetelor europene, semnat la 16 octombrie 2013, denumit în continuare *Acord de validare*”;

se completează cu alineatele (42) și (43) cu următorul cuprins:

”(42) Taxa de validare conform art. 6 din Acordul de validare*,* se achită la OEB în termen de 6 luni de la data în care în Buletinul European de Brevete este menţionată publicarea raportului de cercetare documentară europeană sau, după caz, în perioada prevăzută pentru realizarea acţiunilor necesare pentru intrarea în faza europeană a unei cereri internaţionale, pentru care OEB acţionează în calitate de oficiu desemnat sau ales şi în care Republica Moldova este desemnată. Taxa de validare achitată conform normelor care reglementează achitarea taxelor în cadrul OEB nu se restituie.

(43) Taxa de validare conform art. 6 din Acordul de validare mai poate fi achitată în termen de 2 luni de la expirarea perioadei menţionate la alin.(42), cu condiţia achitării unei plăţi suplimentare de 50%.”

40. Articolul 97 se completează cu alineatele (41) – (44) și (5) cu următorul cuprins:

”(41) Sunt recunoscute și apărate pe teritoriul Republicii Moldova, până la expirarea termenului de valabilitate a acestor brevete sau până la apariţia altor circumstanţe juridice care ar conduce la încetarea valabilităţii lor, drepturile ce decurg din brevetele eliberate conform Acordului de validare. Aceste brevete conferă, sub rezerva dispozițiilor art. 44, 441 – 445 aceleași drepturi ca și cele conferite de un brevet național în conformitate cu prezenta lege.

(42) Brevetelor menționate la alin. (41) se aplică *mutatis mutandis* dispoziţiile referitoare la menţinerea în vigoare, renunţarea, limitarea, anularea brevetului, decăderea anticipată din drepturi a titularului de brevet şi restabilirea drepturilor.

(43) Dispozițiile referitoare la cererea de brevet european care desemnează Republica Moldova se *aplică mutatis mutandis* cererii de brevet european pentru care a fost solicitată validarea pe teritoriul Republicii Moldova în temeiul Acordului de validare, sub rezerva achitării taxei de validare și a dispozițiilor alin. (44 ) din prezentul articol.

(44) O cerere de brevet european şi un brevet european eliberat pe baza unei astfel de cereri vor fi validate în Republica Moldova în cazul solicitării validării de către solicitant în cererea de brevet european conform Acordului de validare. Solicitarea de validare:

a) va fi considerată depusă odată cu orice cerere de brevet european depusă la OEB la sau după data intrării în vigoare a Acordului de validare;

b) va fi publicată de către AGEPI şi va fi înscrisă în Registrul naţional de cereri de brevet după informarea de către OEB privind achitarea taxei stabilite conform art. 6 din Acordul de validare, dar nu înainte de expirarea unui termen de 18 luni de la data depunerii sau, dacă o prioritate a fost revendicată, de la data celei mai vechi priorităţi;

c) poate fi retrasă în orice moment. Ea va fi considerată retrasă în cazul în care taxa de validare nu a fost achitată în termenul stabilit sau în cazul în care cererea de brevet european a fost definitiv respinsă, retrasă sau considerată retrasă. AGEPI publică aceste informaţii dacă solicitarea de validare a fost deja publicată conform lit.b).

(5) Sunt recunoscute și apărate pe teritoriul Republicii Moldova, până la expirarea termenului de valabilitate a acestor brevete sau până la apariţia altor circumstanţe juridice care ar conduce la încetarea valabilităţii lor, drepturile ce decurg din brevetele acordate:

a) conform Convenției eurasiatice de brevete, adoptată la Moscova la 17 februarie 1994, în baza cererilor depuse până la 26 aprilie 2012; sau

b) după data intrării în vigoare a denunţării de către Republica Moldova a Convenţiei eurasiatice de brevete, în baza cererilor a căror dată de depozit este anterioară datei de 26 aprilie 2012.

Acestor brevete se aplică *mutatis mutandis* dispoziţiile referitoare la menţinerea în vigoare, renunţarea, limitarea, anularea brevetului, decăderea anticipată din drepturi a titularului de brevet şi restabilirea drepturilor.